SAUK ontken interne krisisHlaudi Motsoeneng Foto: news.iafrica.com Die SAUK het Dinsdag ontken dat daar enige interne krisis by die openbare uitsaaier is. Maroela Media het vroeër berig die SAUK se hoof finansiële beampte, James Laguma, is as die waarnemende uitvoerende hoof aangestel ná Jimmi Matthews se bedanking. Matthews het bedank nadat hy die manier, waarop die openbare uitsaaier bestuur word, gekritiseer het. Mbulaheni Maguvhe, voorsitter van die SAUK-raad, het gesê Laguma se posisie sal deur Audrey Raphela gevul word, en Simon Tebele sal as nuushoof optree. Maguvhe het die media by Aucklandpark toegespreek via ŉ regstreekse video uit Limpopo. Hy het ontken dat daar enige krisis by die openbare uitsaaier is en gesê mense bedank deurgaans by organisasies. “Ek wil die publiek en personeellede verseker dat die SAUK nie in ŉ krisis is nie. Ons moet verstaan dat mense nie vir altyd by die SAUK kan werk nie. Dankie aan die harde werk van mnr. [Hlaudi] Motsoeneng wat vir ons die nodige finansiering bekom het om ons openbare mandaat uit te voer. Die nodige aankondigings sal binnekort gedoen word,” het Maguvhe gesê. Die dringende perskonferensie is gereël ná Matthews Maandag bedank het. Hy het sy bedankingsbrief ook op Twitter gepubliseer. Hy het gesê dit wat by die SAUK gebeur is verkeerd en hy kan nie meer ŉ deel daarvan wees nie. Buiten Matthews se bedanking, is minstens drie joernaliste geskors wat glo geweier het om ag te slaan op die SAUK se nuwe reël, dat betogings nie gedek mag word nie. Verskeie ander verslaggewers het intussen, in reaksie hierop, aan die hoof bedryfsbeampte, Hlaudi Motsoeneng, geskryf en hom versoek om klaarheid te verskaf oor die openbare uitsaaier se redaksionele beleid. Die joernaliste het na bewering ook hul besware oor sensuur by die SAUK se nuuskamer ingedien. SAUK-joernalis Lukhanyo Calata het Maandag sy werkgewer veroordeel Hy het gesê die SAUK pas sensuur toe, iets waarvoor sy vryheidsvegters soos sy pa, Fort Calata van die Craddock Four, nie gesterf het nie. Motsoeneng het ook ontken dat daar enige probleme by die SAUK is en bygevoeg daar is geen opstand in die organisasie nie. “Wanneer ŉ paar mense hoes, sê die media daar is ŉ opstand in die SAUK. Watter opstand? Dit lyk of daar ŉ agenda is deur die media teen die openbare uitsaaier. Ek het daardie brief [deur die verslaggewers] gesien, maar het nog nie aandag gegee daaraan nie,” het Motsoeneng gesê. Lede van die Demokratiese Alliansie het buite die SAUK se kantoor betoog en Motsoeneng se bestuurstyl veroordeel. Hulle het geëis dat hy dadelik bedank. Die SAKP beplan volgende week betogings buite die SAUK om te eis dat die openbare uitsaaier sy “apartheidsagtige en drakoniese tipe sensuur van betogings” sal afskaf. Maroela Media het vroeër berig die vakbond Solidariteit het die SAUK tot 30 Junie om 15:00 tyd gegee om die skorsing van twee RSG-personeellede op te hef voordat moontlike regsaksie geneem sal word. Die vakbond tree namens Foeta Krige, uitvoerende regisseur van Monitor en Spektrum en Suna Venter, ŉ senior verslaggewer, op. Hulle is Donderdag saam met Thandeka Gqubule, ŉ sakeredakteur, geskors omdat hulle, volgens die openbare uitsaaier, klank- en beeldmateriaal van gewelddadige betogings uitgesaai en dus ŉ direkte bevel verontagsaam het. Gqubule het volgens berigte ook regsadvies ingewin. Die vakbond het wel ook sy dienste aan enigiemand in die SAUK aangebied. Lees alle vorige berigte oor die SAUK op Maroela Media.